Resolución do DOG nº 70 do 2022/4/11 - Xunta de Galicia\nDOG Núm. 70 Luns, 11 de abril de 2022 Páx. 22929\nRESOLUCIÓN do 30 de marzo de 2022 pola que se dá publicidade do Acordo do Consello de Dirección que aproba as bases reguladoras do concurso Eduemprende Idea 2022, dirixido ao alumnado das ensinanzas de formación profesional, deportivas ou de artes plásticas e deseño da Comunidade Autónoma de Galicia sostidas con fondos públicos, e se convoca para o ano 2022 en réxime de concorrencia competitiva (código de procedemento IG650A).\nO Consello de Dirección do Instituto Galego de Promoción Económica (en diante, Igape), na súa reunión do día 21 de febreiro de 2022, acordou, por unanimidade dos membros asistentes, aprobar as bases reguladoras do concurso Eduemprende Idea 2022 e facultar o director xeral para a súa convocatoria para o exercicio 2022, aprobación dos créditos e publicación no Diario Oficial de Galicia.\nPrimeiro. Publicar as bases reguladoras do concurso Eduemprende Idea 2022, dirixido ao alumnado das ensinanzas de formación profesional, deportivas ou de artes plásticas e deseño da Comunidade Autónoma de Galicia sostidas con fondos públicos e convocar, para o exercicio 2022, o dito concurso en réxime de concorrencia competitiva (código de procedemento IG650A).\nCuarto. O prazo máximo para resolver e publicar a resolución será de cinco meses contado desde a publicación desta convocatoria no DOG; transcorrido este se poderase entender rexeitada por silencio administrativo a solicitude de concesión do premio.\nQuinto. De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, transmitirase á Base de datos nacional de subvencións a información requirida por esta, o texto da convocatoria para a súa publicación na citada base e o seu extracto no Diario Oficial de Galicia. A cesión de datos de carácter persoal que debe efectuarse á Intervención Xeral da Administración do Estado, para os efectos de publicar as subvencións concedidas na Base de datos nacional de subvencións, non requirirá o consentimento do beneficiario.\nSexto. Os requisitos das letras c), e), f), h), i), k), l) e n) do artigo 20.2 da Lei 9/2007, do 13 de xuño, de subvencións de Galicia (en diante, Lei 9/2007), indícanse nas bases anexas a esta resolución.\nBases reguladoras do concurso Eduemprende Idea 2022, dirixido ao alumnado das ensinanzas de formación profesional, deportivas ou de artes plásticas e deseño da Comunidade Autónoma de Galicia sostidas con fondos públicos\nO Igape convoca o concurso Eduemprende Idea 2022, no marco do Plan de emprendemento no sistema educativo de Galicia Eduemprende, mediante o que pretende valorar e premiar proxectos de empresa que presente o alumnado das ensinanzas de formación profesional, deportivas ou de artes plásticas e deseño da Comunidade Autónoma de Galicia sostidas con fondos públicos.\nAs necesidades da sociedade e os cambios na concepción actual dos procesos de ensino e aprendizaxe precisan que o sistema educativo fomente como obxectivo estratéxico a implantación na comunidade educativa dunha cultura emprendedora necesaria para mellorar a competitividade das nosas empresas e a posibilidade de emprego do alumnado galego. Neste sentido, o Plan de emprendemento no sistema educativo de Galicia Eduemprende, aprobado en 2010, conxuntamente pola Consellería de Educación, Universidade e Formación Profesional e polo Igape, ten como obxectivo estratéxico a implantación na comunidade educativa desta cultura emprendedora e comprende, no seu eixe 3, as actuacións que se refiren ao apoio ao alumnado con habilidades emprendedoras, para a posta en marcha de proxectos empresariais viables e para a posta en práctica de ideas innovadoras de negocio, co fin de crear as condicións para que poidan prosperar as iniciativas e as actividades emprendedoras ante o déficit emprendedor en Galicia.\nEsta resolución ten por obxecto convocar o concurso Eduemprende Idea 2022, co fin de potenciar a realización de proxectos empresariais polo alumnado das ensinanzas de formación profesional, deportivas ou de artes plásticas e deseño da Comunidade Autónoma de Galicia sostidas con fondos públicos.\nEstar matriculado no curso 2021/22 nas ensinanzas de formación profesional, deportivas ou de artes plásticas e deseño da Comunidade Autónoma de Galicia, sostidas con fondos públicos.\nA participación terá que ser en grupo, formado por un mínimo de dous/dúas alumnos/as e un máximo de catro, que terán igualmente a consideración de beneficiarios. En calquera caso, deberán nomear un representante ou apoderado único co poder suficiente para cumprir as obrigas que como beneficiaria lle corresponden á agrupación.\nAs persoas participantes deben cumprir os requisitos para obter a condición de beneficiarios de acordo co artigo 10 da Lei 9/2007, do 13 de xuño, de subvencións de Galicia, de estar ao día no cumprimento das obrigas tributarias ou fronte á Seguridade Social e de non ter pendente de pagamento ningunha débeda coa Administración pública da Comunidade Autónoma, segundo o indicado no artigo 11 do Decreto 11/2009.\n1. Para presentar a solicitude, o representante do grupo deberá cubrir previamente un formulario descritivo das circunstancias dos alumnos/as e do proxecto con que opta aos premios a través da aplicación establecida no enderezo da internet http://www.tramita.igape.es. Deberán cubrirse necesariamente todos os campos do formulario establecidos como obrigatorios, tras o cal a aplicación emitirá un identificador de documento electrónico (IDE), que identificará univocamente a solicitude de axuda.\n2. A solicitude presentarase obrigatoriamente por medios electrónicos a través do formulario normalizado (anexo I), que se obterá de xeito obrigatorio na aplicación informática http://www.tramita.igape.es, desde as 8.00 horas da data de inicio do prazo de presentación de solicitudes ata as 14.00 horas da data de finalización, accesible desde a sede electrónica da Xunta de Galicia, https://sede.xunta.gal. Será obrigatoria a inclusión dos 40 caracteres alfanuméricos do IDE obtido no paso anterior. As solicitudes que carezan do IDE ou aquelas en nas que este sexa erróneo (sexa porque ten un formato erróneo ou porque non foi xerado pola aplicación informática) non serán tramitadas, e concederáselles aos solicitantes un prazo de 10 días para a súa emenda; transcorrido este, considerarase que desisten da súa petición, logo de resolución de arquivavamento.\nDe conformidade co artigo 68.4 da Lei 39/2015, do 1 de outubro, do procedemento administrativo común das administracións públicas, se algunha das persoas interesadas presenta a súa solicitude presencialmente, será requirida para que a emende través da presentación electrónica. Para estes efectos, considerarase como data de presentación da solicitude aquela en que se realizou a emenda.\na) Será necesario que o asinante da solicitude exerza a representación legal da empresa ou entidade solicitante. Esta representación deberá ser individual ou solidaria, de xeito que coa súa sinatura abonde para acreditar a vontade do solicitante.\nNo momento da presentación o rexistro expedirá, empregando as características da aplicación electrónica, un recibo en que quedará constancia do feito da presentación.\nd) Vídeo de presentación do proxecto. No caso de non poder achegar o vídeo polo tamaño do arquivo, poderá achegarse un documento no cal se recolla un enderezo web onde poder ver e/ou descargar o vídeo.\nAs persoas interesadas responsabilizaranse da veracidade dos documentos que presenten. Excepcionalmente, cando o exixa a relevancia do documento no procedemento ou existan dúbidas derivadas da calidade da copia, a Administración poderá solicitar de maneira motivada o cotexo das copias presentadas pola persoa interesada, para o que poderá requirir a exhibición do documento ou da información orixinal.\n3. Os materiais e recursos dixitais que acompañen a solicitude deberán cumprir os seguintes requisitos:\n1º. Os traballos serán orixinais no sentido de que serán elaborados polos membros do equipo e non poderán ter presentado en anteriores edicións do premio.\n2º. Os materiais estarán realizados con tecnoloxía que permita a súa visualización cun navegador estándar sobre distintos sistemas operativos, libres e non libres, e poderán ser executados en local.\nc) NIF da entidade representante do solicitante.\nd) DNI/NIE da persoa participante.\ne) DNI/NIE da persoa representante do participante.\nf) NIF da entidade representante do participante.\ni) Consulta de inhabilitacións para obter subvencións e axudas da persoa participante.\nj) Consulta de concesións de subvencións e axudas da persoa participante.\n2. No caso de que as persoas interesadas se opoñan a esta consulta, deberán indicalo no cadro correspondente habilitado no formulario de solicitude (anexo I) ou na ficha de persoas participantes (anexo II), segundo o caso, e presentar os documentos.\nPara a avaliación dos proxectos presentados, constituirase unha comisión avaliadora formada por:\na) Dous/dúas representantes da Consellería de Cultura, Educación e Universidade.\nA Área de Competitividade será o órgano competente para a instrución do procedemento de concesión dos premios. Esta instrución finalizará coa proposta de resolución, que se elevará á persoa titular da Dirección Xeral do Igape, a quen lle corresponde ditar a resolución de concesión dos premios, por delegación do Consello de Dirección do Igape.\n1. As solicitudes de participación serán avaliadas pola Comisión Avaliadora en función dos datos declarados na solicitude de participación, no formulario electrónico e na documentación presentada, e elaborará unha relación delas coa puntuación que lle corresponde a cada unha, en aplicación dos criterios de avaliación establecidos nestas bases.\n2. De conformidade co establecido no artigo 68 da Lei 39/2015, se a solicitude ou o formulario non reúne algún dos requisitos exixidos nestas bases reguladoras, requirirase o interesado para que, nun prazo de dez días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixer, considerará que desiste da súa petición, logo da correspondente resolución.\nb) A súa viabilidade comercial (máximo 15 puntos)\nAvaliarase, respecto da actividade proposta, o coñecemento e posibilidade de acceso ao mercado obxectivo.\ne) Creación de emprego (máximo 10 puntos).\nAvaliarase en función do volume de emprego que se vaia crear, incluídos os promotores do proxecto, a razón de 3 puntos por cada emprego a que se cree.\nf) A capacidade do equipo promotor para executar o proxecto (máximo 15 puntos).\ng) A eficiencia na presentación dos contidos e a súa exposición oral no vídeo (elevator pitch) (máximo 15 puntos).\nAvaliaranse a capacidade para comunicar a idea de negocio, a claridade expositiva, o atractivo do soporte e a capacidade de xerar interese.\n3. As notificacións das resolucións e actos administrativos do procedemento que non sexan obxecto de publicación practicaranse só por medios electrónicos, nos termos previstos na normativa reguladora do procedemento administrativo común. Os solicitantes deberán acceder á páxina web do Igape na ligazón Tramitación electrónica para recibir as notificacións. O sistema solicitará do interesado o seu certificado dixital en vigor e a sinatura electrónica dun xustificante de que recibiu as notificacións (xustificante de recepción electrónico).\n6. A información da convocatoria e lista de proxectos seleccionados e premiados publicarase tamén na web www.edu.xunta.es/fp\nAs resolucións ditadas ao abeiro destas bases porán fin á vía administrativa e contra elas as persoas interesadas poderán interpor os seguintes recursos, sen prexuízo de que os interesados poidan exercer calquera outro que consideren procedente:\n1. Cada proxecto de empresa recibirá, como máximo, un premio.\n2. A dotación económica do premio, dividida entre o número de participantes no proxecto, será transferida ás contas bancarias que figuran no anexo I e anexo II, nun único pagamento, no período correspondente ao exercicio económico 2022.\n1. As persoas beneficiarias do premio teñen a obriga de facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das funcións de fiscalización e control que lles competen, segundo dispón o artigo 14.1.K) da Lei 9/2007, do 13 de xuño, de subvencións de Galicia.\n2. No anexo I a persoa beneficiaria debe facilitar a titularidade dunha conta bancaria con 24 díxitos e declarar acerca da veracidade dos datos relativos á dita conta, en que se ingresará, mediante transferencia bancaria, a dotación do premio, no caso de obtelo. Esta cantidade estará suxeita ás retencións que legalmente correspondan.\n3. No anexo II, as persoas beneficiarias participantes no mesmo proxecto deben facilitar a titularidade dunha conta bancaria con 24 díxitos e declarar acerca da veracidade dos datos relativos á dita conta, en que se ingresará, mediante transferencia bancaria, a dotación do dito premio, no caso de obtelo. Esta cantidade estará suxeita ás retencións que legalmente correspondan.\n5. Para os efectos do artigo 31.7 da Lei 9/2007, utilizarase a declaración responsable recollida no anexo I desta resolución. De transcorrer máis de 6 meses desde a presentación desta declaración, o beneficiario ten a obriga de achegar unha nova declaración responsable de estar ao día no cumprimento das obrigas tributarias ou fronte á Seguridade Social e de non ter pendente de pagamento ningunha outra débeda coa Administración pública da Comunidade Autónoma.\n2. En virtude do disposto no artigo 4 da Lei 1/2016, do 18 de xaneiro, de transparencia e bo goberno, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016, do 18 de xaneiro, a que se atopen vinculadas, logo de requirimento, toda a información necesaria para o que aquela cumpra as obrigacións previstas no título I da citada lei.\nb) Lei 38/2003, do 17 de novembro, xeral de subvencións, e o seu regulamento, aprobado polo Real decreto 887/2006, do 21 de xullo.\nd) Lei orgánica 3/2018, do 5 de decembro, de protección de datos persoais e garantía dos dereitos dixitais; Regulamento (UE) 2016/679 do Parlamento Europeo e do Consello, do 27 de abril de 2016, relativo á protección das persoas físicas no que respecta ao tratamento de datos persoais e á libre circulación destes datos e polo que se derroga a Directiva 95/46/CE (Regulamento xeral de protección de datos e Real decreto 3/2010, do 8 de xaneiro, polo que se regula o Esquema nacional de seguridade no ámbito da Administración electrónica).\ne) O resto da normativa que resulte de aplicación.


Os comuneiros de Cela e Ardán impiden unha ruta reivindicativa contra o...\nA Plataforma en Defensa dos Montes do Morrazo organizou un itinerario para amosar a “importancia paisaxística, ambiental e cultural” dos montes que se van ver afectados polo polígono de muíños. A actividade debía decorrer este próximo sábado, mais as directivas das comunidades denegaron o permiso apelando á Lei de Montes da Galiza.\nPanorámica da ría de Pontevedra desde o Alto do Agudelo. (Foto: Europa Press)\nRedacción 19:19 do 24 de novembro de 2021\nAs e os veciños da comarca do Morrazo non poderán coñecer dunha forma máis directa os montes -así como “a importancia paisaxística, ambiental e cultural”- que se van ver afectados se continúa adiante o proxecto para crear un novo parque eólico na zona. Esta cuarta feira transcendeu a prohibición por parte das Comunidades de Montes Veciñais en Man Común de Cela e Ardán, lugares dos concellos de Bueu e Marín, para que decorra a actividade que organizada a Plataforma en Defensa dos Montes do Morrazo para este sábado, 27 de novembro.\nAs directivas que representan ás persoas comuneiras contactaron coa agrupación reivindicativa contra os aeroxeradores para denegar os permisos para o itinerario de sendeirismo de carácter informativo e crítico co parque eólico.\nSupostamente, a través de correos electrónicos avisaron de que o punto que se fixara para o inicio da marcha e o lugar para rematala, na área recreativa de Chans, así como algúns montes e pistas, son “propiedade comunal” de maneira que poden rexeitar esa acción.\nApelaron, segundo a plataforma, ao artigo 88 da Lei de Montes da Galiza. De feito, puntualizaron que se chegaba a facerse a ruta (que xa foi cancelada) alertarían ás “autoridades” para que estas tomaran “as medidas oportunas”.\nAo bater con este rexeitamento, a agrupación contraria ao polígono de muíños distribuíu un comunicado no que o seu portavoz, Cándido Martínez, destaca a “incredulidade” ante esta actuación porque “nunca” se fixo “un mal uso do monte ou se causou dano” en outras rutas.\nReferiuse desta forma a outras camiñadas con obxecto divulgativo e de denuncia sobre "verteduras, mal estado dalgúns xacementos arqueolóxicos, curtas indiscriminadas de arborado autóctono e eucaliptización, entre outras actividades perniciosas".\nNeste contexto, criticou o “escurantismo” da comunidade de Ardán e lamentou que tampouco haxa unha boa sintonía para recibir ao público por parte das e dos comuneiros de Cela.\nPosíbel postura a favor?\nA Plataforma cuestionou se a prohibición ten que ver coa "postura a favor" do parque eólico por parte das directivas que, segundo Martínez, poderían estar "a negociar os termos do contrato". En caso afirmativo, xustificou que "non interese que alguén vaia a explicarlle á veciñanza in situ o enorme impacto no territorio e nas súas vidas que implicaría" a instalación dos aeroxeradores.\nA empresa construtora ACS é a impulsora desta iniciativa empresarial entre os municipios de Bueu e Marín, incluído na área de Desenvolvemento Eólico (ADE) do Morrazo que, desde 1997, forma parte do Plan Sectorial Eólico de Galicia. Segundo a Plataforma, trátase dun plan "especulador e obsoleto que carece de cobertura xurídica por non publicarse integramente e non pasar a avaliación ambiental estratéxica no seu conxunto".\nprotesta comuneiros morrazo eólicos ardán\nOs comuneiros de Cela e Ardán impiden unha ruta reivindicativa contra o parque eólico...


Recordos de Xoguete - Visit-Pontevedra, Turismo de Pontevedra\nRecordos de Xoguete\nO Museo de Pontevedra acollerá este Nadal unha mostra de xoguetes dos tres últimos séculos.\nA exposición ofrece unha ampla e variopinta selección de xoguetes procedentes da colección da Fundación Raquel Chaves e ofrece unha amplia mostra da espléndida colección de pezas desta fundación composta por mais de doce mil obxectos.\nO Sexto Edificio do Museo de Pontevedra acollerá a partir do 14 de decembro, testemuñas de xoguetes do máis dispar: bonecas, animais, transportes, teatro e autómatas, circo e maxia , guerra, música, albumes e cromos, materiais ópticos, etc. , reunidas pola fundación. Estes obxectos infantís proceden tanto das máis emblemáticas casas españolas do sector (Payá, Rico, La Mecánica Ibense, R.S. La Isla, Seix e Barral, Borrás, Jyesa, Nic, Claudio Reig, San Juan e Cía., Viuda e Hijos de Marsal, Sauquillo, Jup, Eureka, Exin, etc.), como de outros países (Estados Unidos, Francia, Alemaña, Inglaterra, Portugal ou Xapón).\nComo actividade complementaria de esta exposición están programados seis talleres didácticos destinados a nenos e nenas de entre 5 e 10 anos. Os obradoiros terán lugar das cinco ás sete da tarde, os días 21, 22, 23, 28, 29 e 30 de decembro. Os cativos que desexen asistir, se deberán inscribir previamente chamando ó Gabinete Didáctico do Museo (986851455).\nA Fundación Raquel Chaves, constituída fai 15 anos, foi declarada de Interese Galego. A súa actividade se centra, fundamentalmente, na investigación e recuperación de xogos e xoguetes antigos e de colección para o seu estudo e divulgación dende unha perspectiva cultural e pedagóxica.\nA exposición permanecerá aberta ata o 10 de xaneiro. Poderase visitar de martes a venres, de 18 a 21 horas; os sábados de 11 a 14 e de 18 a 21 horas, e os domingos de 11 a 14 horas (permanecerá pechada os luns e os días de Noiteboa, Nadal, Fin de Ano, Aninovo e Reis). Ademais, os días 22, 23, 29 e 30 de decembro, así como o 5 , 7 e 8 de xaneiro abrirá tamén de 11 a 14 horas.


Jose Luis Gomez | 08 de enero de 2012\nA prensa periódica foi desde os seus inicios o instrumento imprescindíbel da modernidade: foi quen de crear espazos públicos de debate que trascendesen o salón aristocrático ou o casino burgués: a sociedade dos coñecidos. Ten o mérito de difundir a cultura escrita máis alá das elites latinizadas, propiciando o ascenso de numerosas linguas vulgares, moitas delas sen cultivo escrito anterior. Por iso moitos estudosos sinalan que a aparición dos xornais debe ser considerada un factor decisivo na formación das identidades nacionais modernas, no sentido en que son capaces de crear un espazo imaxinario de intereses comúns. Alén disto, os diarios tamén desempeñaron un papel determinante na consolidación dos sistemas políticos democráticos.\nDesde Xornal de Galicia, partimos da idea de Galicia como comunidade de intereses comúns e, ao mesmo tempo, recollendo o ideario da Xeración Nós, como célula de universalidade. Mesmo cando Xornal xa non está, as súas ideas prevalecen; e máxime tendo en conta que Isaac Díaz Pardo, recentemente falecido, certificou nun dos seus últimos artigos o papel de Xornal como continuador do Galicia de Valentín Paz Andrade, tamén desaparecido.\nXusto na línea na que Díaz Pardo o situou, Xornal de Galicia aspirou a crear ese espazo imaxinario de intereses comúns a todos os galegos e as galegas e a dinamizar o debate social e político desde o respecto e o diálogo. En liberdade.\nAsumindo plenamente o legado histórico e cultural transmitido pola prensa periódica democrática, Xornal de Galicia propuxo un novo xeito de facer xornalismo na nosa terra co obxectivo de crear un escenario de referencia para todos os galegos que trascendera o lugar de publicación do xornal: xa que logo, partimos da idea de Galicia como comunidade de intereses comúns e, ao mesmo tempo, recollendo o ideario da Xeración Nós, como célula de universalidade.\nFixémolo tamén sabendo que en Galicia hai perspectivas progresistas e galeguistas que quixemos proxectar no noso país sin desmerecer a ningunha outra corrente de opinión, pero cando menos en pé de igualdade con outras tendencias claramente dominantes noutros medios. Que Isaac Díaz Pardo bendecira e respaldara este traballo, poñendóo en valor xunto ao Galicia, proba que pagou a pena. Porque Díaz Pardo foi un gran pintor, editor, diseñador industrial e creador, pero tamén foi e será sempre a memoria democrática galega.\n* José Luis Gómez foi director fundador de 'Xornal de Galicia'.\nPuede ver este artículo en la siguitente dirección /opinion/jose-luis-gomez/diaz-pardo-certificou-o-papel-de-xornal-como-continuador-do-galicia/20120108032713001508.html


Marcial Lafuente Estefanía - Wikipedia, a enciclopedia libre\nM. L. Estefanía, Marcial Lafuente Estefanía, Toni Spring, Arizona, María Luisa Beorlegui, Cecilia de Iraluce, Dan Lewis e Dan Luce\nescritor, enxeñeiro industrial, político e militar\nEra fillo do xornalista e escritor Federico Lafuente, autor de El Romancero del Quijote (1916). Este procurou inculcar no seu fillo o gusto polo teatro clásico do Século de Ouro, que chegou a coñecer moi ben. Porén, o fillo preferiu facerse enxeñeiro industrial, exercendo en España, América e África. Entre 1928 e 1931 recorreu gran parte dos Estados Unidos, o que lle serviu despois para ambientar as súas historias, con detalles de atmosfera e localización rigorosamente exactos. Durante a guerra civil recibiu un consello de Enrique Jardiel Poncela: "Escribe para que la gente se divierta, es la única forma de ganar dinero con esto". Ese foi o fundamento do seu modo de escribir: desde o principio buscou a amenidade, prescindindo das longas descricións e traballando sobre todo os diálogos, cuns modismos moi característicos e unha acción disparada. Durante a guerra foi oficial de artillería do exército republicano na fronte de Toledo, e tras ela decidiu non exiliarse, sendo encarcerado varias veces. En prisión comezou a escribir de forma máis sisuda, aproveitando anacos de papel que conseguía:\nTras ser liberado escribiu a súa primeira novela do oeste en 1943, La mascota de la pradera. Comezou a publicar obras policíacas ou románticas en Editorial Cíes, unha pequena editorial viguesa da que chegaría a ser responsable, levándoa a Ávila e Madrid. As súas primeiras novelas firmounas baixo pseudónimos como "Tony Spring", "Arizona", "María Luísa Beorlegui" (o nome da súa muller ) ou "Cecilia de Iraluce". Posteriormente firmou un contrato coa Editorial Bruguera que o levou a producir arredor de 2.600 noveliñas en pequeno formato de non máis de cen páxinas, de impresión barata e moi característica, semellantes ó pulp norteamericano. Desde entón publicou xa sempre co seu nome verdadeiro ou coas siglas M. L. Estefanía, sendo un dos principais activos de Editorial Bruguera xunto coa tamén novelista popular Corín Tellado e as distintas publicacións de historietas.\nEscribía e publicaba unha novela do oeste por semana, vendéndose por cinco pesetas, e trala desvalorización, a vinte e cinco. Era común comprar unha e, tras ser lida, devolverlla ó quiosqueiro a cambio doutra nova. Deste xeito as tiradas resultaban enganosas, pois aínda que eran moi crecidas e baratas, un mesma exemplar podía ser lido por varias ducias de persoas. Algunhas das súa obras alcanzaron reedicións continuas de ata 30.000 exemplares, sendo distribuídas aínda na actualidade.\nSabedor de que as súas novelas se lían nos Estados Unidos, coidaba moito a verosimilitude histórica, xeográfica e botánica do oeste norteamericano, para o que recorría a tres libros en particular: unha obra moi completa de historia dos Estados Unidos, un atlas moi antigo onde aparecían as vilas da época da conquista do oeste, e unha guía telefónica estadounidense da que tomaba os nomes dos personaxes.\nÁs veces tomaba as tramas do teatro clásico español do Século de Ouro, substituíndo os personaxes do século XVII polos arquetipos representativos do oeste. Estas violentas historias inundaron España e Hispanoamérica, facéndose moi populares como literatura de pasatempo mesmo nos Estados Unidos, onde a Universidade de Texas as gravou para distribuílas entre os cegos de orixe hispana.\nOs seus dous fillos, Francisco María Lafuente Beorlegui e Federico María Lafuente Beorlegui, colaboraron co seu pai na escritura das súas últimas novelas baixo o nome xenérico do pai.\nXa bastante maior intentou publicar sen éxito a novela El maleficio de Toledo, froito dos seus notables coñecementos históricos sobre a súa cidade natal. Morreu de pulmonía en Madrid, sendo soterrado no cemiterio da Almudena.\nTraído desde "https://gl.wikipedia.org/w/index.php?title=Marcial_Lafuente_Estefanía&oldid=4636640"\nA última edición desta páxina foi o 30 de xaneiro de 2018 ás 15:00.


Constituída a comisión "Ourense Futuro" que recollerá iniciativas sociais para impulsar á provincia na era "poscovid" - Deputación Provincial de Ourense\nConstituída a comisión "Ourense Futuro" que recollerá iniciativas sociais para impulsar á provincia na era "poscovid"\nEsta iniciativa, aprobada na sesión plenaria do mes de maio, ten como obxectivo actuar como receptora das demandas e achegas que poidan formularse desde calquera colectivo social da nosa provincia.\nOurense, 28 de xuño de 2020.-A comisión "Ourense Futuro", iniciativa aprobada na sesión plenaria correspondente ao mes de maio, constituíuse no centro cultural "Marcos Valcárcel", como receptora das iniciativas sociais e económicas para impulsar á provincia na era "poscovid". "Ourense Futuro" será receptora das demandas e achegas que poidan formularse desde calquera colectivo social da nosa provincia e está constituída por un representante de cada grupo político provincial adoptando as súas decisións mediante o sistema de voto ponderado.\nNa reunión tamén se estableceu o correo electrónico ourense.futuro@depourense.escomo canle de comunicación e de recepción de comparecencias, poñéndose a disposición das entidades interesadas, un modelo normalizado de solicitude. Na reunión acordaron que as comparecencias se celebren ordinariamente os luns de cada semana, comezando as mesmas o 20 de xullo de 2020. As comparecencias, entre dúas e catro por reunión, terán unha duración aproximada de dez minutos cunha breve quenda final de preguntas polos membros da comisión. E, en función das solicitudes recibidas, a comisión reunirase para programar o calendario de comparecentes.


Á espera do inicio das negociacións que comezarán esta sexta feira aseguran que o novo modelo bancario introduciría máis fechamentos de oficinas.\nProtesta da CIG diante da sucursal do BBVA na rúa García Barbón de Vigo a pasada terza feira 13 de abril (Nós Diario)\nA. Escuredo 22:06 do 14 de abril de 2021\nO anuncio dun expediente de regulación de emprego (ERE) por parte do BBVA activou a resposta sindical que xa agarda o inicio das negociacións para esta mesma sexta feira. Na Galiza esta entidade bancaria dispón dun cadro de 862 traballadoras e traballadores, a súa maior parte nas comarcas da Coruña (445), que conta coa sede territorial Noroeste, onde se inclúen, ademais da Galiza, Asturies e Castela e León. En total, a división move un volume de negocio de 45.000 millóns de euros e máis dun millón de clientes.\nJorge Villarino, de CCOO-Servizos, ve con preocupación este proceso que agora queren iniciar desde o BBVA. "Hai unha crecente presión das entidades por rebaixar custos mediante redución de persoal obviando a realidade evidente da distribución bancaria que temos", asegura a Nós Diario, "vendemos practicamente de todo nas sucursais e para iso fai falta xente", engade.\nA postura deste sindicato na mesa de negociación será a de manter as condicións do cadro de persoal, "facendo fincapé na necesidade de cualificación profesional". Villarino apunta que "os novos modelos de distribución non teñen por que representar unha perda de emprego", en todo caso sería “unha redefinición dos postos de traballo e de funcións". Buscarán "a voluntariedade" e solucións "non traumáticas" para aquelas persoas "que decidan libremente abandonar a entidade".\nDesde a sección sindical da CIG reclámase o mantemento de todos os postos de traballo e dos servizos á clientela que están a ser restrinxidos. Miguel Fernández, secretario da sección sindical da CIG no BBVA, sinala que "non hai que esquecer que foi o persoal que agora queren despedir o que realizou un ímprobo labor durante a pandemia, e que segue a realizar a día de hoxe, dando a cara diante da clientela, a mesma clientela á que queren expulsar das oficinas, e da que collen os aforros e enchen a comisións".\nDixitalización e abandono de servizos\nBeatriz Meilán, de UXT, recoñece que a situación do persoal do banco "é semellante á de todo o sector". Fala do modelo que implica "fechamento de oficinas que se realiza dunha maneira desplanificada e sen argumentos sólidos". Pon como exemplo as grandes fileiras que se produciron ás portas das entidades financeiras. "Non é que non haxa traballo, o problema é que o propio banco non quere prestar determinados servizos", asegura Meilán a Nós Diario, polo que para o persoal continúa "unha sobrecarga de traballo".\nPara esa sindicalista a verdadeira razón deste ERE é "a dixitalización e dar beneficios". Por este motivo buscan "prescindir dunha serie de servizos" que, no caso da Galiza, prexudicaría moito a unha gran parte da poboación "envellecida que non está dixitalizada e en zonas rurais con difícil acceso a internet". Neses casos, explica, ten que ser algún familiar quen "dixitalice" os trámites bancarios ou mesmo "nas propias oficinas manipulando o terminal móbil privado da ou do cliente".\nNa CIG denuncian que neste novo modelo se está a eliminar o servizo de caixa das oficinas ou restrínxese o seu horario de 8 a 11 horas. Unha medida que a central nacionalista denunciou na Audiencia Nacional e a xustiza española desestimou. Por esta razón consideran "repugnante" o efecto laboral inmediato, co "traslado dunha parte do cadro de persoal a departamentos de traballo a distancia, que teñen incerto futuro".\nCIG ccoo ere uxt bbva


Cineclube Lumière: 'O retorno' + 'Yalda, a noite do perdón' – A Movida\n18out19:0020:30Cineclube Lumière: 'O retorno' + 'Yalda, a noite do perdón'ACTIVIDADES PARA O COCO | 2,00€ + 5,00€19:00 - 20:30 Auditorio Municipal do Concello\nDobre sesión: A colaboración coa Universidade de Vigo, este mes proxectamos o documental “O retorno, a vida despois do ISIS” de Alba Sotorra (2021). A sesión será\nA colaboración coa Universidade de Vigo, este mes proxectamos o documental “O retorno, a vida despois do ISIS” de Alba Sotorra (2021). A sesión será o luns 18 de outubro, ás 19:00h, no Auditorio Municipal de Vigo. Acceso gratuito para xente da comunidade universitaria e persoas asociadas ao cine club. 2 euros para o resto do público.\nYALDA, A NAOITE DO PERDÓN\nUnha muller mata accidentalmente ao seu marido e é sentenciada a morte. A única persoa que pode salvala é Mona, a filla do seu home. Todo o que Mona ten que facer é aparecer nun popular programa de televisión en vivo e perdoala. Pero perdoar pode ser especialmente difícil mentres tratan de revivir o pasado.


A cor morada está relacionado co misterio e coa emoción.\nUn dos primeiros misterios o que debiamos dar resposta a pregunta, Asesorar e orientar é o mesmo?. Para dar resposta a esta pregunta atopei buscando na rede un estudo que sen dúbida foi do máis aclaratorio.\nAsí, de xeito moi resumido, podo dicir que o termo asesorar alude á consideración, deliberación e reflexión en relación con consellos, recomendacións ou suxerencias, promovidas a partir da interacción con outros suxeitos.\nEn canto o termo orientar conceptualizase como unha práctica directa, coa finalidade de encamiñar as traxectorias persoais, académicas e profesionais dos estudantes e doutra clientela co obxectivo de crear as súas identidades.


Teatro non oficial no Concello\nxoves, 24 xan 2002\nO auditorio municipal será o escenario do ”I Festival de Teatro Alternativo” que se celebrará durante o mes de febreiro en cinco sesións. O festival está apoiado pola concellería de Festas e Animación Sociocultural e pretende provocar a curiosidade do público para asistir ás representacións da espectáculos da escena alternativa.\nOs grupos ”Solo y Cía” (1 de febreiro): ”Los cafiolos” (8 de febreiro): ”Akatt” (15 de febreiro): ”Noescafé teatro” (22 de febreiro) e ”Tongo” (1 de marzo) serán os encargados de propoñerlle ó público de Vigo outro xeito e fondo do teatro a través de obras que se representan por primeira vez en Galicia.\nPara os organizadores do Festival, o teatro alternativo é unha manifestación artística multidisciplinar na que ten cabida a ironía, a comedia, o humor acedo, a provocación... é un teatro libre, aberto á imaxinación: agresivo ás veces, outras provocador e sempre irreverente. Deste xeito, téntase mostrar ”a outra facina” do teatro, cunha visión máis actual de ideas e formas, que exprese a problemática social, fuxindo do aburguesamento do teatro comercial e das súas resolucións fáciles e politicamente correctas.\nO Festival pretende tamén conseguir que a cidade de Vigo sexa -do mesmo xeito que outras cidades como Madrid ou Barcelona- un referente anual da escena alternativa contemporánea no noso país.\nAs representacións serán ás 21.00h. As entradas estarán en venda anticipada na central de espectáculos de Vigo e taquilla polo prezo de 5€ cada sesión e 20€ o bono das cinco obras.\nO Concello tramita a construcción de urbanizacións de vivendas unifamiliares en Oia e Matamá\nO Consello Municipal da Muller adhírese á solicitude de creación dun novo Xulgado de Familia en Vigo\nCarme Corbalán presenta os premios do concurso de debuxo ”Cousas do mercado”


Temas: XUNTA CCOO CSIF CIG UGT TELETRABALLO\nPor Europa Press / Redacción | SANTIAGO DE COMPOSTELA | 21/10/2020 | Actualizada ás 17:39\nO catro forzas sindicais con representación na función pública presentaron este mércores as súas respectivas alegacións ao borrador de decreto de teletraballo para os empregados públicos, o cal foi remitido a pasada semana aos traballadores e será negociado o vindeiro venres nunha reunión telemática. Entre as cuestións que queren modificar, atópanse os mínimos de presencialidade --a Xunta estableceu un 40 por cento por servizo--, a flexibilidade horaria e a obrigatoriedade de xornadas no posto físico de traballo --o borrador sinala a metade do mes--.\nPero as centrais sindicais tamén presentan diferenzas á hora de expor as súas propostas. Así, CSIF vincula o borrador a un contexto de pandemia e expón 'máis teletrabajo'. "A situación sanitaria que se está vivindo a nivel mundial, como consecuencia da covid-19 ten, segundo todos os indicadores científicos, vocación de permanencia, polo menos, durante os anos vindeiros. En consecuencia, a normativa reguladora do teletraballo, como forma de organización, tense que adaptar necesariamente ao contexto sanitario actual e futuro", esgrime.\nMentres que organizacións como UGT cren que a "opción prioritaria" debe ser a "presencial" e que o teletrabajo debe considerarse "complementaria e plenamente compatible" coa presencial, para evitar o "efecto perverso" que pode supor un "illamento" ou "diseminación" da administración.\nNo escenario actual a CIG advirte de que as negociacións deste decreto pódense ver "presionadas" polo contexto de pandemia e, precisamente, decántase máis por implantar un "traballo remoto covid" para o momento de crise sanitaria e unha regulación do teletrabajo para o sector público autonómico separada, máis acougada e "con máis garantías laborais".\nPolo seu lado, CC OO considera que a crise sanitaria fixo que o teletrabajo móstrese como "o mecanismo máis eficaz" para asegurar o mantemento da actividade da administración pública durante a pandemia, á vez que serviu para "garantir a prevención fronte ao contaxio entre o seu persoal". Con todo, "é necesario desenvolver a regulación da modalidade de teletrabajo con carácter estrutural" na Administración, separado, pois desta situación.\nCAMBIOS E FLEXIBILIDADE\nDa recompilación dos documentos de emendas das centrais sindicais e consultas aos sindicatos, despréndense coincidencias en aspectos como a de "non excluír" determinados postos de traballo. Neste sentido, CSIF lembra que os horarios de atención ao público son menores que os da xornada laboral, polo que propón neste caso que si sexan compatibles ambas as modalidades (presencial e teletraballo) no mesmo día, algo que exclúe a Xunta no seu borrador.\nTamén coinciden en que para acceder ao teletraballo a antigüidade no posto non se pode fixar en dous anos. No caso de CSIF propón seis meses no posto e UGT sinala que suporía "un agravio" con respecto a persoal que ten unha función concreta (por motivos variados, como de forma puntual).\nSobre o número de xornadas máximas de teletrabajo, CSIF e CIG propoñen eliminar o límite da metade do mes e fixalo en catro días á semana como máximo; UGT aposta polo 60 por cento da xornada e CC OO defende un tope do 75 por cento.\nEn canto á presenza mínima do 40 por cento, UGT aposta pola coletilla "sempre que sexa posible e atendendo ás necesidades debidamente acreditadas", CSIF, CC OO e CIG inclínanse por eliminalo, por consideralo unha restrición "innecesaria" e, por exemplo, CC aposta por fixalo nun 25 por cento.\nHai coincidencia en que os prazos para resolver a autorización do teletrabajo deben ser inferiores aos do borrador do Goberno autonómico. UGT e CC OO propoñen reducilos a un máximo de dous meses e CSIF propón un mes en lugar do tres meses que veñen recollidos no borrador presentado pola Xunta.\nDIFERENZAS NO HORARIO\nAínda que hai unha coincidencia en que o desempeño do teletrabajo ten que ser "compatible" coas medidas de flexibilidade por outras razóns permitidas, hai diferenzas á hora de afrontar o artigo.\nPor exemplo, CSIF pide que se elimine o horario de referencia de 9,00 a 14,00 horas, mentres que UGT si define que debe haber unha referencia entre as 9,30 e as 13,30 horas, período en que a persoa teletrabajadora "deberá estar en disposición de estar interconectada".\nPola súa banda, CC OO, que concorda en que "non se xustifica unha antigüidade mínima" para acceder ao teletraballo, tamén reclama "retirar a concreción horaria de conexión obrigatoria para persoas acollidas á flexibilidade".\nAdemais, nas alegacións presentadas, e que serán debatidas este venres coa Consellería de Facenda, CSIF propón garantir o dereito á "desconexión dixital" nunha disposición concreta, mención que tamén pon por escrito CC OO nun artigo concreto que o define: "a desconexión dixital é un dereito recoñecido aos traballadores, a non conectarse a calquera ferramenta dixital profesional durante o período de descanso e vacacións".\nEn xeral, os sindicatos mostran reservas sobre a definición das tarefas de supervisión e o deseño dos obxectivos por posto de traballo.\nTeletraballo | Fonte: remitida


Descobren por primeira vez signos dun exoplaneta exterior da Vía Láctea - Elhuyar Aldizkaria\nDescobren por primeira vez signos dun exoplaneta exterior da Vía Láctea\nGalaxia Messier 51 por raios X. Ed. NASA/CXC/SAO/R. DiStefano, et ao.\nPor primeira vez atopáronse restos dun posible exoplaneta exterior da Vía Láctea. Até agora atopáronse case 5.000 exoplanetas, todos eles dentro da nosa galaxia. Agora, a través do telescopio de raios X Chandra, viron os indicios dun planeta do tamaño de Saturno na galaxia Messier 51, a 28 millóns de anos luz da Vía Láctea.\nO descubrimento baséase nas pasaxes do planeta. De feito, ao pasar un planeta por diante de una estrela, a luz desta queda parcialmente cuberta e os telescopios perciben a caída do brillo. Neste caso baseáronse na detección de raios X en sistemas binarios. Estes sistemas constan dun buraco negro ou una estrela de neutróns orbitando outra estrela e a enerxía emitida pola súa materia próxima pódese ver nos raios X. Debido á reducida extensión da zona de xeración de raios X, un planeta pode cubrirse con facilidade durante o seu paso por diante, provocando un descenso considerable dos raios X. Así descubriron ese exoplaneta.\nO paso durou unhas tres horas e a emisión de raios X reduciuse a cero. Baseándose nesta e outras informacións, os astrónomos creen que o posible exoplaneta sería do tamaño de Saturno.\nCreen que este método pode ser útil paira atopar máis exoplanetas. Con todo, os astrofísicos advirten que necesitan máis datos paira confirmar o seu descubrimento. Os resultados foron publicados na revista Nature Astronomy.


Medallas de Galicia. 2007 - Xunta de Galicia\nMedallas de Galicia. 2007\nMedallas de Galicia 2007\nDecreto 129/2007, do 5 de xullo, polo que se concede a Medalla de Galicia na súa categoría de ouro a Isaac Díaz Pardo\nDiscurso do Presidente da Xunta de Galicia no acto de entrega da Medalla de Galicia 2007 (Formato PDF. 138 KB)\nIsaac Díaz Pardo\t(Santiago de Compostela, 1920).\nCeramista, escritor, pintor, editor e empresario\nFillo do pintor e histórico galeguista Camilo Díaz, asasinado na Guerra Civil, Díaz Pardo estuda cunha bolsa Belas Artes en Madrid e Italia na posguerra.\nÉ profesor de Belas Artes en Barcelona, e expón as súas pinturas en varias cidades, pero a partir de 1947 comeza a súa obra de ceramista e crea unha empresa no Castro de Samoedo, onde ensaia con materias primas do antigo Sargadelos.\nA partir de 1955 instálase na Arxentina onde entra en contacto con Luís Seoane e outros intelectuais galegos exiliados. Alí crea outra industria de cerámica, A Magdalena, e o Laboratorio de Formas, un instituto teórico de deseño á procura da orixe das formas de Galicia.\nAo volver á súa terra, en 1968, impulsa diversas iniciativas artísticas, culturais e empresariais: o Museo Galego de Arte Contemporáneo Carlos Maside, as Galerías Sargadelos, o Seminario de Sargadelos, o Instituto Galego de Información, o Seminario de Estudos Galegos, Edicións do Castro… que o converten nunha eminente referencia intelectual, empresarial, social e cultural de Galicia.\nIsaac Díaz Pardo -autor tamén de varios libros de literatura, historia e arte- foi distinguido, ademais de coa Medalla de Ouro de Galicia, coa Medalla de Ouro ao Mérito das Belas Artes de España e cos doutoramentos honoris causa das universidades de Santiago e A Coruña, entre outras condecoracións.


O sindicato Satse sitúa nun 16% as enfermeiras que tiveron COVID-19 en Galicia\nTemas: COVID-19 CORONAVIRUS SAúDE ENFERMARíA SATSE\nA enquisa do sindicato valora cun 3,1 sobre 10 a xestión da Consellería de Sanidade á hora de solucionar os seus problemas durante a crise sanitaria.\nPor Europa Press / Redacción | Santiago de Compostela | 16/06/2020 | Actualizada ás 13:36\nUn 16,2 por cento de enfermeiras e enfermeiros tiveron COVID-19 en Galicia, segundo a enquisa difundida polo Sindicato de Enfermaría (Satse), que conclúe que estes profesionais poñen de nota un 3,1 sobre dez á xestión da Consellería de Sanidade á hora de solucionar os seus problemas durante a crise sanitaria.\nEste colectivo, segundo Satse, tamén suspende cun 3 sobre 10 "a cantidade e calidade do material de protección que tiveron á súa disposición" nesta crise, na que se viron "obrigados seis de cada dez a reutilizar as máscaras FPP-2 ou FPP-3 para atender pacientes", indicou.\nEstes resultados proceden da análise que a empresa de estudos en liña Sondea elaborou para o Sindicato de Enfermaría tras realizar unha enquisa a finais de maio e principios de xuño a 8.218 enfermeiras e enfermeiros do conxunto do Estado sobre a súa situación e condicións de traballo na actual crise sanitaria da COVID-19.\n"A alta afectación da enfermidade dentro do colectivo enfermeiro, a falta de suficiente material e equipos de protección, así como de probas diagnósticas da Covid-19, e as graves consecuencias que a súa loita contra a enfermidade supuxo a nivel persoal e familiar son algunhas das principais conclusións do estudo e que, a xuízo de Satse, referendan as sucesivas e reiteradas denuncias que desde a organización sindical realizáronse tanto a nivel nacional como internacional", subliña Satse.\nNo que respecta a Galicia, o estudo recolle que case nove de cada dez profesionais de Enfermaría enquisados traballaron durante a crise sanitaria (89,6%) e que oito de cada dez tiveron contacto con pacientes diagnosticados ou sospeitosos de coronavirus (85,9%).\nDos enfermeiros e enfermeiras enquisados, un 16,2 por cento aseguran ter síntomas da enfermidade. En canto ás probas de detección da enfermidade, foron realizadas ao 96,7 por cento das enfermeiras e enfermeiros en Galicia.\nA análise apunta que a un 19,3 por cento fixéronlles probas PCRs, a un 85,4 por cento, test rápidos, e a un 17,2 por cento realizáronlle estudos serológicos, indica Satse.\nNo que respecta á protección coa que contaron para realizar o seu traballo, a cantidade e calidade do material dispoñible foi valorado polos profesionais durante as peores semanas da pandemia con 3,4 puntos sobre 10, "sendo moi mal puntuada (de 0 a 4) polo 68,9%", subliña Satse, que puntualiza que "agora segue sendo percibida cunha media de 4,8, e é suspendida por un 39,4% dos profesionais enquisados".\nAsí mesmo, case oito de cada dez enfermeiras e enfermeiros consideran que necesitarían máis información e formación sobre o manexo dos EPI (78,8%) e un 32 por cento declara non recibir ningún tipo de información e formación respecto diso.\n"O material que máis tiveron que reutilizar forons as máscara FPP-2 ou FPP-3, en concreto, un 62,2% dos profesionais enquisados", matizou Satse.\nPor outra banda, un 52,7 por cento reutilizou máscaras cirúrxicas e un 33,6 por cento batas impermeables, mentres que un 12,4 por cento tiveron que reutilizar traxes de mergullador dos dun só uso, engade.\nPor outra banda, a enquisa pregunta ás enfermeiras e enfermeiros sobre a xestión da Consellería á hora de solucionar os seus problemas durante a crise sanitaria, e danlle unha nota media de 3,1 sobre 10.\nEn canto á implicación do centro sanitario ou sociosanitario no que traballan durante a crise concédenlle unha nota de 3,4 sobre 10, mentres que puntúan cun 4,8 sobre 10 á implicación do seu mando superior.\nDENUNCIAS E QUEIXAS\nO estudo realizado tamén conclúe que un 27% das enfermeiras/os de Galicia realizaron algunha denuncia, escrito de queixa ou similar respecto das circunstancias de seguridade existentes nas semanas de crise sanitaria.\nAsí mesmo, a pandemia da COVID-19, sinala Satse, "afectou a estabilidade do posto de traballo ao 17 por cento das enfermeiras e enfermeiros enquisados", e un 9,1% necesitou axuda psicolóxica "pola sobrecarga laboral e duras condicións que tiveron que soportar (tensións, ansiedade, contacto permanente coa dor e, en moitas ocasións, a morte...)", segundo o estudo realizado pola empresa Sondea.\n"As conclusións do estudo non deixan lugar a dúbidas de que a falta de previsión e dilixencia das autoridades competentes puxo en grave risco a saúde e seguridade das enfermeiras e enfermeiros, así como a das persoas da súa contorna", subliñou Satse, que insiste en que "todos os problemas, erros e deficiencias constatadas non poden volver producirse en caso de novos rebrotes da enfermidade, porque sería unha falta de respecto á dignidade dos cidadáns e dos profesionais".\nO brote da Mariña fai caer as reservas e estende a "incerteza" á provincia e comarcas limítrofes


Delitar chega a Vigo co seu aparcadoiro sustentable | Noticias Vigo\nDelitar chega a Vigo co seu aparcadoiro sustentable\nO envase elixido, Tetra Rex® Bio Based, é o primeiro envase de cartón que conta con tapón e laminación de plástico vexetal xa que está fabricado a partir de cana de azucre.\nPublicado por Noticias Vigo o día 20/09/2019 na sección de Eventos,Galicia,Vigo\nDeleitar, marca de leite fresco 100% galega aterra hoxe en Vigo co seu aparcadoiro sustentable en Porta do Sol de 16.00 – 21:00 para premiar aos vigueses co primeiro aparcamento para o vehículo máis sustentable, as súas pernas, onde se poderá probar o leite e tomar un tentempié.\nEsta acción, que consiste en transformar, durante un día, unha praza de aparcadoiro, converténdoa nunha zona de descanso nunha zona céntrica fará unha viaxe de 3 días por 3 cidades galegas: 19 de setembro en Lugo, hoxe en Vigo e o sábado, 21 de setembro na Coruña.\nEsta iniciativa busca mostrar como Deleitar, leite 100% galega pasteurizada que emprega por primeira vez en España un envase totalmente renovable, diminúe o seu impacto no planeta. Tendo en conta o total de produción ao ano, Deleitar reduce cada ano as emisións de CO2 equivalentes a dúas voltas ao mundo en coche.\nA marca Deleitar foi moi innovadora en canto á selección do seu envase e con iso, reforza o seu compromiso por diminuír o seu impacto no planeta, xa que elixiu este envase cun mínimo impacto ambiental, Tetra Rex Bio Based da man de Tetra Pak, líder en envasado de alimentos.\nSegundo Iago Quintana, Director Xeral de Deleitar: “Apostamos por un envase que conserva mellor o produto e que xa de seu é de altísima calidade, e ademais é o máis respectuoso co medioambiente. Estamos orgullosos de que o noso novo envase sexa de Tetra Pak por catro razones principais: En primeiro lugar, porque é totalmente renovable. As materias primas renovables son aquelas que proceden de recursos naturais, como o cartón. No caso dos nosos envases, o plástico procede da cana de azucre e o resto do envase de papel procede de bosques xestionados de forma responsable e outras fontes controladas e así o certifica o selo FSC. En segundo lugar, por unha maior protección do noso leite: protexe o leite da luz, axudando a manter os seus nutrientes, vitaminas e sabor. En terceiro lugar, reduce as súas emisións de carbono con respecto ás súas alternativas de maneira substancial. E, por último, porque é reciclable, o que significa que o seu material pode ser empregado para outros usos: depositándoo no contedor amarelo e ocupando menos espazo ao encartalo”.\nPonte Caldelas comeza a elaboración do seu Plan de…\nCarmela Silva lembra na presentación do "Vigo…\nA Xunta avoga polo acordo e a coordinación entre…


premio_ánxel_fole | Blog Xerais\nArtigos do blog coa categoría: premio_ánxel_fole\nUnha novela moi recomendable e cinematográfica: «Once portas», de Héctor Cajaraville. Crítica de Paulo Vilar\nPublicado o 25 Outubro, 2017 nas categorías Críticas, Narrativa\nA revista Tempos novos publicou unha recensión crítica de Paulo Vilar sobre a novela Once portas, de Héctor Cajaraville, gañadora do Premio de Narrativa Curta Ánxel Fole 2016. A recensión pode lerse ou descargarse nesta ligazón.\nUn tributo á cidade de Compostela desde a ficción: «Once portas», de Héctor Cajaraville. Crítica de Ramón Nicolás\nPublicado o 2 Outubro, 2017 nas categorías Blogs, Críticas, Narrativa\nO crítico e escritor Ramón Nicolás publicou en Caderno da crítica unha recensión sobre a novela Once portas, de Héctor Cajaraville, gañadora do Premio de Narrativa Curta Ánxel Fole 2016.\nPoña un misterio na súa vida: «Once portas», de Héctor Cajaraville. Crítica de Xosé Manuel Eyré\nPublicado o 15 Xuño, 2017 nas categorías Críticas, Narrativa\nO crítico Xosé Manuel Eyré publicou no seu blog Ferradura en tránsito unha recensión crítica sobre a novela Once portas, de Héctor Cajaraville, gañadora do Premio de Narrativa Curta Ánxel Fole, 2016. Poña un misterio na súa vida Un misterio, unha incógnita por descifrar, o ser humano é un ser intelixente ao que se lle supón valentía pero non todos a demostramos na mesma medida.\nHéctor Cajaraville: «Sobre elementos reais construín unha historia fantástica lle da valor a esta novela»\nPublicado o 24 Maio, 2017 nas categorías Entrevistas, Narrativa\nO xornal El Progreso de Lugo publicou unha entrevista de María L. Viñas ao escritor Héctor Cajaraville, sobre a súa novela e Once portas. A entrevista pode lerse ou descargarse nesta ligazón.\nNovela curta ben construída, un agasallo para Santiago e a súa historia: «Once portas», de Héctor Cajaraville. Crítica de David González\nPublicado o 10 Maio, 2017 nas categorías Blogs, Críticas, Narrativa\nO blog Palabra de Gatsby publicou unha recensión de David González Domínguez sobre a novela Once portas, de Héctor Cajaraville, gañadora do Premio de Narrativa Curta Ánxel Fole, 2016. Recensión: Héctor Cajaraville, «Once portas» Como santiagués de adopción, considero que con varios anos na cidade xa merezo un pouco o título, sempre da a impresión de que coñeces moito da cidade.\nCrónica da presentación da novela «Once portas», de Héctor Cajaraville, no blog Palabra de Gatsby\nPublicado o 5 Maio, 2017 nas categorías Narrativa, Presentacións\nO blog Palabra de Gatsby publicou unha crónica de David González Domínguez sobre a presentación da novela Once portas, de Héctor Cajaraville, gañadora do Premio de Narrativa Curta Ánxel Fole, 2016. Presentación: Héctor Cajaraville, Once Portas.\nUnha novela de intriga, híbrida, entre a ficción e a historia: «Once portas», de Héctor Cajaraville. Anotación en Brétemas\nPublicado o 4 Maio, 2017 nas categorías Blogs, Narrativa, Presentacións\nManuel Bragado, director de Xerais, publicou en Brétemas unha anotación sobre a presentación da novela Once portas, de Héctor Cajaraville, gañadora do Premio de Narrativa Curta Ánxel Fole, 2016.\nReviravolta nunha novela curta moi recomendable que sorprende: «Once portas», de Héctor Cajaraville. Crítica en Trafegando ronseis\nPublicado o 3 Maio, 2017 nas categorías Críticas, Narrativa\nO blog Trafegando ronseis publicou unha recensión sobre a novela Once portas, de Héctor Cajaraville, gañadora do Premio de Narrativa Curta Ánxel Fole, 2016. Once portas Héctor Cajaraville sorpréndenos con esta novela curta, Premio de Narrativa curta Ánxel Fole o ano pasado, Once portas publicada por Xerais.


Vieiros: Galiza Hoxe - Anxo Manuel Quintana González\nAllariz, 25 de febreiro de 1959.\nPortavoz nacional do BNG. É tamén senador desde 1999. Foi alcalde de Allariz.\nFoi vicepresidente da Xunta durante a lexislatura 2005-2009. Preséntase por segunda vez como candidato á presidencia da Xunta.\nÉ diplomado en Enfermería pola Universidade de Vigo e formou parte do Servizo de Nefroloxía da Residencia do Hospital Cristal-Piñor de Ourense. Actualmente está en excedencia da súa ocupación profesional, e é socio de honor da Sociedade Española de Medicina Xeral polo seu contributo á mellora da Atención Primaria no medio rural.\nDesde o ano 1983 foi concelleiro en Allariz, e posteriormente alcalde desta vila desde 1990 até o ano 2000. Nos anos do seu mandato, Allariz recibiu o Premio Europeo de Urbanismo e foi seleccionado polo Programa Hábitat da ONU para representar o Estado español como exemplo de concello que conta cunha xestión en defensa do desenvolvemento sustentábel.\nContribuíu á unificación das organizacións municipalistas galegas e foi vicepresidente da Federación Galega de Municipios e Provincias (FEGAMP) entre os anos 1995 e 2000.\nOcupou o cargo de coordinador executivo do BNG desde abril de 2002 até novembro de 2003, cando foi nomeado Portavoz Nacional do BNG e candidato á Presidencia da Xunta de Galiza na XI Asemblea Nacional da organización.\nFoi senador por designación da Comunidade Autónoma de foi membro titular da Deputación Permanente e portavoz do Grupo Mixto na Comisión Xeral de CC.AA, na Comisión de Agricultura, Pesca e Alimentación, na Comisión de Industria Turismo e Comercio, na Comisión de Xustiza e na de Regulamento.\nLogo das eleccións ao Parlamento de Galiza do 19 de xuño de 2005, onde saíu elixido parlamentario á fronte da lista do BNG pola provincia da Coruña, accedeu á Vicepresidencia da Xunta de Galicia en agosto de 2005 despois do pacto de goberno asinado por socialistas e nacionalistas.


Institucional • 20/07/2009\nO Grupo de Intervención Rápida volve estar en activo durante todo o día despois de catro meses nos que tan só se atendían as emerxencias en horario de mañá debido á falla de persoal\nDoce operarios atenden dende hoxe as emerxencias en Redondela. O servizo funcionará ata finais de ano e traballará conxuntamente con Protección Civil.\nO Grumir, un servizo especializado en atender emerxencias como incendios ou accidentes de tráfico, comezou hoxe a funcionar novamente logo de que se formalizase o convenio coa Xunta que permite a contratación dos doce traballadores. Nove peóns e tres capataces será os encargados, coordinadamente cos membros de protección civil, de actuar en accidentes de tráfico ou extinguir lumes urbanos ou forestais. Esas son algunhas das intervencións máis frecuentes do servicio do Grumir aínda que os seus operarios actúan en todo tipo de emerxencias.\nO responsable de protección civil, Antonio Vázquez Saco cualifica de moi necesario o servizo que permite atender a toda a poboación de toda a comarca as 24 horas e reforzar tamén o servizo nas praias.\nVázquez Saco lembra que dende hai meses están en negociacións coas administración para que este servicio se prolongue durante os 12 meses do ano, xa que actualmente están condicionado a convenios puntuais co goberno galego. De feito, neste caso os 12 operarios teñen contrato tan só ata decembro\nAntonio Vázquez Saco responsable Protección Civil\nDoce operarios forman parte do Grumir en Redondela\nO servizo estará operativo ata decembro


A ONG consideran un fracaso a reunión do G8 en Xapón | Consumer\nA ONG consideran un fracaso a reunión do G8 en Xapón\nCreen que os países máis ricos non deron a talla ante o reto dun mundo en crise\nBoas palabras pero poucas medidas concretas. Así resume a Coordinadora de ONG paira o Desenvolvemento (CONGD) a reunión do G8 que terminou onte en Xapón. Segundo esta organización, a pesar da vontade dos principais líderes mundiais de desembolsar 10.000 millóns de dólares paira o Programa Mundial de Alimentos (PMA), “nada se falou da posta en marcha de medidas contra as causas da crise alimentaria que supoñan un cambio real”.\nNa mesma liña, Intermón Oxfam opina que o grupo de países máis industrializados do mundo non foi capaz de abordar os problemas de extrema gravidade que están a afectar de maneira máis contundente aos países pobres.\n“Nunca foi máis necesaria una acción urxente do G8 que durante esta semana en Xapón. O cambio climático acelerado, os prezos dos alimentos desbocados e a pobreza crecente están a privar a millóns de persoas dos seus medios de vida e, en moitos casos, das súas propias vidas”, declarou Ariane Arpa, directora xeral de Intermón Oxfam.\n“Algúns gobernos apostaron por abordar os aspectos cruciais na axenda do G8, pero ao final, este cume non creou os grandes avances que se necesitan de maneira tan urxente. O consenso que se alcanzou é, no mellor dos casos, superficial, especialmente sobre cambio climático”, agregou Arpa, quen opina que o G8 non deu a talla ante o reto dun mundo en crise.\nRespecto ao cambio climático, o G8 acordou reducir á metade as emisións globais de gases de efecto invernadoiro paira o ano 2050 e doar 6.000 millóns de dólares ao Banco Mundial paira o fondo de investimento sobre clima que se obterán reducindo os orzamentos de axuda actualmente existentes.\nJosé Antonio Hernández de Toro, portavoz de Intermón Oxfam paira cambio climático, dixo que “a esta velocidade, cara a 2050 a terra torrouse e ninguén lembrará quen foron os líderes do G8. A aprobación dun obxectivo morno paira cambio climático de ’50 no 50′ déixanos cun 50% posibilidades dunha catástrofe climática. Necesitamos reducións do 80% dos niveis de 1990 cara a 2050 e que as emisións cheguen ao seu punto álxido e logo empecen a diminuír cara a 2015”.\nPaira a CONGDE, o acordo de redución de emisións é “de xeito evidente insuficiente”, dados os índices actuais de polución. “De feito, a pesar de que nesta ocasión sumouse Estados Unidos, supón un paso atrás respecto ao Protocolo de Kioto que avogaba por reducir do 25% ao 40% as emisións paira 2020. A medida xa se atopou ademais co pau de China e India que anunciaron o seu non respaldo a este acordo, póndoo así en dúbida”.\nSobre a crise dos alimentos, o G8 prometeu reverter o descenso en axuda á agricultura e contribuír aos plans da ONU paira abordar a situación. Tamén se comprometeu a asegurar que os biocombustibles se producirán de maneira compatible coa seguridade alimentaria e a acelerar o desenvolvemento da segunda xeración destes carburantes.\n“Os biocombustibles dos países ricos son una das causas importantes da crise global dos alimentos neste momento, e con todo, os líderes apenas os mencionaron e despreocupadamente continúan queimando comida nos seus coches”, apuntou Arpa.\nE en canto á axuda ao desenvolvemento, os oito países máis ricos comprometéronse a proporcionar 50.000 millóns de dólares en nova asistencia, a metade a África, paira 2010. Así mesmo, repetiron a promesa que fixeron 12 meses antes de gastar 60.000 millóns de dólares en saúde. “Este diñeiro é una miseria paira o G8, pero paira os africanos pobres podería significar un futuro con medicamentos que lles salven a vida e a oportunidade de aprender a ler e escribir”, indicou Charles Abani, director de Oxfam Internacional paira a rexión de África meridional.\ncrise Japón-gl países-gl reunión ricos


A lagoa de Rosalía: 2022\n"Os tres Porquiños" polo voluntariado no Día do Libro\nCumprindo o prometido aí tedes o vídeo que montei coas distintas fotos das actuacións dos Voluntarios da Biblioteca coma se fora unha actuación soa. Non é que me quedara perfecto, a fin de contas son unha ra, pero cada día tento facelo mellor.\nA verdade é que temos que lles agradecer todo o traballiño que pasaron e sobre todo o ben que o pasamos mirando o espectáculo. A casiña do porquiño maior mesmamente parecía de verdade, de feito é tan grande que non nos cabía pola porta para levala á biblioteca, por iso a actuación foi nun dos recunchos de lectura que está no segundo andar.\n¡¡Graciñas de novo a estes artistas!!\nPublicado por bibliotecarosalia ás 21:52 Ningún comentario:\nDía Mundial do Libro, 23 abril 2022\nBo día a todo o mundo📗📘📙📚📚\nRealmente o Día do Libro é hoxe, pero coma é sábado, no colexio celebrámolo onte cunha chea de actividades.\nDespois de que puxéramos no colexio as fotos que nos mandastes ao correo, houbo xente á que lle entrou o gustiño, e que decidiu facer unhas fotos para completar o reto. Temos un vídeo con todas elas, para que poidades velas, porque entre outras cousas, o trasno das tecnoloxías gastounos unha pequena broma, e a foto que Manuela Maceira de 1ºC mandara para colaborar nesta proposta, perdeuse pola rede. Menos mal que Manuela preguntou pola foto e puidemos arranxalo. A foto de portada do vídeo é a dela, ¿a que sería unha mágoa que non a puideramos ver?\nA todos aqueles que mandaron as fotos no prazo, o venres recibiron un pequeno agasallo coma agradecemento, agás Roi de 2ºB que estaba maliño na casa e Manuela de 1ºC que estaba a foto perdida. Non vos preocupedes, que tamén ides levar o agasallo.\nFixemos lecturas compartidas, dalgunhas clases foron ler a outras e podo dicir que o fixeron moi ben, atendían máis aos compañeiros/as doutros cursos que aos mestres/as😂😂\nFixemos marcapáxinas coa temático do noso PDI "Pasiño a pasiño, A Lomba no Camiño" e no infantil do Anexo, tamén fixeron unhas gafas de lectura, xa se sabe que a estas idades a presbicia ataca duramente😅\nOs voluntarios da biblioteca de 6ºA estiveron todo o curso preparando unha representación dos "Tres Porquiños", lendo varias versións, construíndo as casas, escribindo o guión, ensaiando e por fín, onte, representando a obra para o alumnado de infantil e 1º ciclo da Lomba. ¡¡¡Estiveron fabulosos!!!\nMañá publicaremos a montaxe de tódalas fotos, porque pasaron media mañá representando a obra, de infantil a segundo, era só para infantil, pero colleron impulso e ... ¡¡Que voluntarios/as máis riquiños!!\nVisita aos museos da Coruña do alumnado de 5ºC\nCoa visita do alumnado de 5ºC hoxe a Coruña, dentro da semana adicada ao libro, cumpríronse varios obxectivos: Por unha banda as visitas aos diferentes museos da cidade, onde a lectura, como non, tivo unha parte moi grande e moi ilustrativa, como puideron comprobar na escaleira feita de libros no planetario, xogos de lectura adicados á xenética, lecturas dos paneis informativos... Por outra banda, coñecer outra cidade diferente á nosa, e as súas riquezas patrimoniais materiais, coma é a Torre de Hércules e as inmateriais, a lenda coa que Roque, nese precioso marco, tivo a ben compartir. Alí non o gravaron, pero quedaron tan contentos co que escoitaran, que lle pediron que o gravara na súa casa para poder compartilo con todo o centro, pois as lendas e a tradición oral foron os precursores das lecturas e non o debemos esquecer.\nPublicado por bibliotecarosalia ás 21:00 Ningún comentario:\n¡¡Aquí están as vosas fotos!!\nMoitas gracias a todos/as os que participástes nesta proposta do Bookface, ata eu me animei.\nPublicado por bibliotecarosalia ás 19:29 Ningún comentario:\nPropostas para o Día do libro\nÁ volta das vacacións de Semana Santa, imos celebrar no colexio o Día do Libro📚, pero coma este ano, o 23 de abril cadra en sábado, faremos varias actividades nesa semana curta.\nPara a primeira, precisamos da vosa colaboración. Queremos adornar o centro coas vosas fotos, pero non unhas fotos calquera, non, queremos que usedes os libros coma parte desas fotos, "bookface" chámase este tipo de montaxes como as que vedes nas fotografías de abaixo, onde varios mestres xa fixemos as nosas versións. Cun pouco de imaxinación veredes que non é tan complicado😉😉 Unhas risas si que se botan, para que mentirvos😂 Ata estou eu pensando se facer algunha...😛\nUnha vez feita a fotografía, que nas vacacións teredes moito tempo, enviádeas ao correo biblioteca.rosalia@gmail.com Tedes de prazo ata o martes 19 ás 12:00 Non esquezades poñer de que curso sodes e o voso nome ¡¡Agardo con moita ilusión as vosas fotos!!\nE ide pensando tamén nun libro que vos guste moito, moitísimo e que pensedes que paga a pena lelo, para así o venres 22 traelo a aula, e contarlle aos vosos compañeiros e compañeiras de que vai e por que vos gusta tanto.\nPublicado por bibliotecarosalia ás 20:54 Ningún comentario:\nXa recolleron as pilas\nEsta mañá xa viñeron dende PILABOT recoller todas as pilas que xuntamos das vosas casas. ¿A que non sabedes cantos quilos sumamos entre todos?\nGañar non sei se gañaremos, pero que evitamos que se contamine moitísimo podemos telo ben claro, e iso si, o medioambiente xa gañou coa nosa participación.\nLembrade que aínda que a campaña rematara, non quere dicir que agora poidamos tiralas ao lixo, non ho! hai contedores polo concello adiante, en varios supermercados, e coma seguro que para o ano volveremos participar, podedes gardar as caixiñas e ir enchéndoas na casa.\nDobre celebración hoxe sábado 2 de abril\nHoxe celebramos o Día do Libro Infantil e tamén o Día Mundial de Concienciación sobre o Autismo.\nComo en anos anteriores, o IBBY (International board on books for young people) chama á conmemoración deste día, data de nacemento de Hans Christian Andersen. O obxectivo é promocionar os bos libros infantís e xuvenís e a lectura entre os máis novos.\nNeste enlace podedes acceder ao texo que dende a Asesoría de Bibliotecas facilitan https://www.edu.xunta.gal/biblioteca/blog/?q=node/1621\nNo tocante á concienciación sobre o autismo, dende orientación fixeron este mural tan bonito e dende a biblioteca puxemos ao alcance da vista unha pequena escolma de diversidade, pois todos temos cabida nesta Lagoa que é a biblioteca.\nPublicado por bibliotecarosalia ás 21:27 Ningún comentario:\nXa está na biblioteca, na nosa Lagoa, a impresora 3D.\nPrimeiro retrasos polos compoñentes da impresora que viña de China, despois tristemente todo o problema da Guerra en Ucrania e por último a folga dos camioneiros. Contra vento e marea xa a temos aquí.\nNon causou pouca sorpresa cando se achegaron mirar que era aquilo que non estaba o día anterior na biblioteca, que ocupaba tanto espazo, que facía ruído e se estaba a mover todo o rato😂😂\nQuedaron sen saber que era o que se estaba a imprimir, pois xa era hora de marchar a casa. O luns seguro que queren voltar e saber que é a primeira figura que sae dela. e será a primeira da moitas cousas que imprimiremos, para algo a temos no espazo fedelleiro da nosa biblioteca creativa.\nPublicado por bibliotecarosalia ás 21:50 Ningún comentario:


ï»¿ Concello do Barco : Comeza o ciclo De Perto no Parque da Cruz co Cuarteto de Saxofóns\nComeza o ciclo De Perto no Parque da Cruz co Cuarteto de Saxofóns\nO Parque da Cruz é un espazo arqueolóxico no que se reflicten as actividades mineiras de extracción de ouro polo método de ruina montium, unha actividade moi estendida na nosa comarca nos tempos da romanización. É tamén un lugar de alto interése natural. Está aberto ao público desde 2009 e foi rehabilitado entre 2008 e 2009 a través dun obradoiro de emprego, tras ser cedido en propiedade ao concello do Barco logo dun convenio urbanístico.\nO programa "De Perto-Espazos de cultura no Barco" quere poñer en valor os parques públicos e os referentes do patrimonio histórico local, a través deste ciclo cultural no que serán artistas e creadores de aquí os que ocuparán o escenario, para mostrar os seus últimos traballos ao tempo que se divulgan aspectos da historia da comarca.\nO Cuarteto de Saxofóns do Barco está formado por alumnos e profesores da Escola de Música, dirixido por Manuel Prada. Compóñeno Carlos Raña González (saxo barítono), Jaime Díaz Paradelo (saxo tenor), Manuel Prada Ramos (saco soprano) e Adrián Cotado Rodríguez (saxo alto). Estarán acompañados polo pianista Miguel A. Forneiro. O concerto dará comezo ás 20h30 e a entrada é libre. Desde unha hora antes estará montada a exposición Lugares con historias que contar na que se contan historias e curiosidades sobre cada un dos sete espazos onde transcorre este festival.


Correos reparte en verde | pensanomedio\n← 2011: Ano Internacional dos Bosques\nRíos galegos na UCI →\nRecibir o correo postal axudará, dende xa, a frear o quecemento do planeta. O motivo: o compromiso de Correos co medio e a sustentabilidade, que levou á firma postal a adquir vehículos eléctricos para realizar o reparto. Os carteiros de Compostela trocarán, así, os contaminantes coches e motos tradicionais por outros máis limpos que permitirán axilizar o seu traballo ó tempo que coidan do medio. No marco dun proxecto piloto, os carteiros da capital galega disporán dun coche, catro motocicletas e dúas bicicletas eléctricas para comprobar as vatanxes e utilidades deste tipo de vehículos de menor impacto ambiental e de ruído que se irán incorporando de forma progresiva á frota, facilitando así que se deixen de emitir máis de 16.000 quilos de dióxido de carbono ó ano. Concebidos para cidades con casco histórico e zonas peonís, os habitantes de Santiago poderán ver ós carteiros ‘sostibles’ en toda a zona vella subidos en:\nA bicicleta é un dos medios de transporte máis sotibles do mundo. Por iso, Correos repartirá un total de 80 por todo o Estado (dúas en Compostela). As súas vantaxas son claras: aportan unha gran mobilidade, un menor custo no seu uso e mantemento e conlevan enormes beneficios ambientais, ó non utilizar combustible nin xerar ruído. O modelo que usarán os carteiros utiliza unha bería de litio que ten unha autonomía de 40 quilómetros, é moi ergonómico e foi adaptado para optimizar ó máximo os labores de repartimento. Entre outras características posúe dúas alforxas e unha cesta frontal, un sistema de pedaleo asistido e seis machas.\nAs motocicletas eléctricas estarán destinadas ó repartimento urxente de correspondencia e paquetería. Das 100 adquiridas por Correos, Compostela porá en proba un total de catro, que alcanzan unha velocidade de 80 Km/h e ofrecen unha autonomía de 70 Km. O tempo de carga total da batería oscila entre as 4 e as 6 horas.\nCorreos tamén analizará a eficiencia do coche eléctrico, comprobando se son útiles para o reparto e se satistan todas as necesidades técnicas e funcionais que esixe o repartimento postal. Dos 15 coches dispoñibles en todo o Estado, Compostela contará cun vehículo ecolóxico.\nO único que non se deixará ver pola capital galega serán as furgonetas eléctricas, con capacidade de carga de 400 quilos e moi útiles para a manipulación de paquetería, incorporadas por Correos á frota estatal en 2008. Actualmente hai 5 en funcionamento (Madrid, Barcelona, Zaragoza e Sevilla), substituindo outras con motor de combustión, o que permitiu aforrar un total de 9.000 quilos de emisións de CO2 ó ano.\nEstas entrada foi publicada en Cambio climático, transporte coas etiquetas cambio climático, Correos, emisións, transporte. Ligazón permanente.\n1 Response to Correos reparte en verde\nXaneiro 14, 2011 ás 9:52 am\n¡¡¡Noraboa a Correos!!! ¡¡¡Imos ver si cunde o exemplo!!!


Nin libros nin clases presencias: a actual prioridade dos alumnos é o acceso ás novas tecnoloxías – Observatorio Cidadán de Comunicación\n“A ti pódenche dar a mellor cociña do mundo que se non sabes cociñar de aí non vas sacar nada, e iso é un pouco o que está a ocorrer con esta falsa sensación de tecnoloxización que existe actualmente” explica Fernando Lacaci, presidente Confederación ANPAS galegas.\nA necesidade de cobertura dixital en tempos de crise sanitaria vai moito máis aló de ter ou non ter un ordenador persoal ou da capacidade económica para adquirilo. A realidade é que a Administración, as ONGs e outras entidades tratan de paliar a falta de medios con medios, pero o problema non se soluciona poñendo na casa un ordenador, o problema é saber o que se pode facer con el e incorporalo á vida ordinaria e convencer ás familias de que hai que deixar un espazo físico e sonoro aos nenos para as clases ou simplemente para o traballo online. Por iso non hai que capacitar dixitalmente á persoa senón a familia enteira. Non serve simplemente con repartir máquinas ao alumnado.\n“Ademais, a falta de competencia para manexar as novas tecnoloxías é algo que pode acontecervos a rapaces coma vós ou a nenos que teñen dez anos menos, que son uns analfabetos e teñen o móbil como una mera extensión natural da man.” contaba Fernando Lacaci. Curiosamente, entre moitos dos mitos que caeron durante a pandemia, o principal é o dos nativos dixitais.\nNon obstante, aquí semella que o que hai é un claro problema de desinterese en adquirir esa capacitación nunha sociedade afeita ás facilidades e que relaciona o dixital co mínimo esforzo persoal. Un neno precisa poucas semanas para poñerse ao día na tecnoloxía básica, pero está afeito a ver esta tecnoloxía como un lugar de recreo, un ámbito lúdico que non precisa esforzo. Para os adultos sen capacidades tecnolóxicas é moi diferente, precisan adaptarse a un entorno totalmente alleo a eles e, moitas veces, a inversión de tempo e atención que precisa compite co traballo, as necesidades da vida cotiá ou mesmo a idade avanzada.\nA dixitalización colleu por sorpresa á xente que se veu incapaz, malia o esforzo dos docentes, para sumarse ao mundo dixital. A sociedade non estaba preparada e, en medio da preocupación xeral pola pandemia, o esforzo semellaba excesivo. As administracións públicas non foron unha excepción e non conseguiron solucionar o problema.\nA pandemia demostrou que o mundo no que criamos vivir é un puro ouropel que caeu de golpe. Porén, algo avanzamos, con todas as eivas da diferenza xeográfica, económica, social… avanzamos rápido, pero seguimos estando no mesmo punto en canto ao que pretendemos. “Eu creo que o primeiro que hai que facer é saber que entende a xente por educación dixital, e aí vos, os universitarios, sodes quizais o campo máis perxudicado” afirmaba Fernando Lacaci.\nUn chiste que circula polas redes sobre a evolución do ensino exemplifica ben o que Lacaci di: primeiro, dáselles aos alumnos un texto no encerado, despois nunha fotocopia e finalmente nun pdf, pero sempre é o mesmo texto. Cambia o vehículo pero o camiño é o mesmo. E isto é algo que acontece tanto na primaria, coma na secundaria ou a universidade, e é algo que non debería ocorrer pois a universidade véndese coma máis avanzada e non é certo.\nO que se está a poñer en lugar do ensino tradicional non é o ensino online, estase dixitalizando o analóxico, pero iso non serve de nada. “Se lle dis a un rapaz que en vez de estar seis horas na aula mirando para un profesor ten que estar esas seis horas na casa mirando para unha pantalla non se soluciona o problema” explicaba Fernando Lacaci. De feito, en setembro loitouse por retomar a presencialidade, mais non porque se pensase que os alumnos están mellor xuntos na aula, senón porque non se quería vivir de novo o desastre educativo do primeiro confinamento.\n“Dixitalizar o ensino require empoderar aos estudantes nos entornos dixitais e non só dar ordenadores. Significa proporcionar ferramentas informáticas pero tamén conceptuais que permitan traballar de forma autónoma e exercer o pensamento crítico tamén nos entornos virtuais” conta Eva Garea Traba, profesora no IES Xelmírez I.\nPor iso, mudar o modelo educativo non é dixitalizar o pasado, é renovar as formas que nas que as persoas deben relacionarse coa educación. A educación debe servir para capacitar ao alumnado a aprender e, neste camiño, a tecnoloxía pode ser unha axuda se se sabe utilizar, pero non pode suplir nin a vontade de aprender nin a capacidade de ensinar.\nFuncións de cada integrante do grupo S2D:\nManuel García Conde (difusor: elaboración da publicación para o Instagram do observatorio e do tweet de difusión); Sergio Gil Pazos (editor: edición); Andrés García Iglesias (responsable de actividades: entrevista a Fernando Lacaci); Sara Millán Garea (coordinadora: redacción da publicación e edición).\nsergiogilpazos 7 Maio, 2021 7 Maio, 2021 s2d\nAnterior Artigo anterior: Cales son as posibles solucións para mellorar a situación das persoas migrantes?\nSeguinte Artigo seguinte: Novas formas de potenciar a educación no rural: becas de formación e casas niño


A Xunta anuncia que a partir deste xoves comezará a pagar os anticipos da PAC - Campo Galego\nInicio / Desenvolvemento rural / A Xunta anuncia que a partir deste xoves comezará a pagar os anticipos da PAC\n26/10/2021 4:43 p.m.\nA partires deste xoves, día 28 de outubro, a Xunta informa de que, a través do Fondo Galego de Garantía Agraria (Fogga), comezará a facer efectivo o pagamento do anticipo das axudas directas da PAC correspondentes á campaña 2021-2022. En total, serán 36.940.043 euros que beneficiarán uns 15.000 agricultores e gandeiros galegos. Estes importes corresponden ás liñas de vacas nutrices e de vacún de leite.\nAdemais, no vindeiro mes de decembro prevese realizar por parte do Fogga un novo pago de axudas directas, por valor de máis de 106 millóns de euros, así como o pago de desenvolvemento rural correspondente a zonas con limitacións naturais, por importe de 17,2 millóns de euros. Estes pagos beneficiarán, en conxunto, a máis de 25.000 agricultores e gandeiros da nosa comunidade.\nO Fogga realizará o pago de anticipos tras a realización de todas as comprobacións administrativas e dos controis obrigatorios sobre o terreo. Este organismo pagador, adscrito á Consellería do Medio Rural, efectuará o pago do 70% da axuda total, o máximo establecido pola Comisión Europea.\nPor provincias, Lugo é a máis beneficiada, con case 18,5 millóns de euros de anticipo. Séguenlle A Coruña, con arredor de 13 millóns de euros; Pontevedra, cuns 3,7 millóns e Ourense, con aproximadamente 1,5 millóns de euros. Por concellos, o pontevedrés de Lalín é o que maior número de beneficiarios e importes acada, seguido do lugués da Pastoriza e do coruñés de Mazaricos.\nSeminario internacional sobre a PAC este venres e sábado en Santiago


Ambrosio Oróns - Wikipedia, a enciclopedia libre\nAmbrosio Oróns Baña, nado en Laxe en 1974, é un adestrador de fútbol e político galego do PPdeG.\nLicenciouse en Ciencias da Actividade Física e do Deporte pola Universidade da Coruña e comezou a traballar como profesor de educación física en bacharelato. Posúe titulación de adestrador español de fútbol e adestrador tamén de natación.\nComo xogador de fútbol a primeiros da década dos 90 xogou en diversos equipos da provincia coruñesa, tanto en Preferente como en Terceira División. Así, por exemplo, xogou no SD Laxe, Bergantiños FC, CCD Cerceda, SDC Ordes e, a partir de 1996 na SCD Malpica. No equipo malpicán xogou ata 2001. Como adestrador formouse con Luís Calvo, e traballou como adestrador asistente no Laracha CF, primeiro con Pedro Vila, cando o equipo larachés chegou a disputar a fase de ascenso a Segunda B, e logo con José Luis Vara. En 2007 adestrou primeiro o CCD Cerceda e despois o SDC Ordes, os dous en Terceira División, e entre 2008 e 2011 quedou sen adestrar. Nese ano fichou polo Laracha CF, co que recuncou para a tempada seguinte 2014. En 2015 fichou polo Malpica.\nConcelleiro polo Partido Popular en Laxe, en 2010 converteuse en voceiro do grupo popular e encabezou as listas populares ás eleccións de 2011, onde o seu partido duplicou resultados pero continuou por detrás do PSdeG. Logo de tres anos como concelleiro, durante os que ademais figurou como candidato nas listas do Partido Popular ao Parlamento de Galicia en 2012, dimitiu en 2014. En 2016, uns meses antes dos comicios galegos entrou finalmente no Parlamento de Galicia como deputado do PPdeG, en substitución de Santiago Freire, que acababa de ser designado alcalde de Noia logo dunha moción de censura.\nTraído desde "https://gl.wikipedia.org/w/index.php?title=Ambrosio_Oróns&oldid=5232696"\nXogadores da SD Laxe\nXogadores da SDC Órdenes\nXogadores da SCD Malpica\nAdestradores da SCD Malpica